Manual dal retorumantsch

(lr)

La Societad retorumantscha e la Societad grischuna per la perscrutaziun da la cultura han edì en la chasa editura Offizin a Turitg in manual dal retorumantsch da Ruth Bernardi, Alexi Decurtins, Wolfgang Eichenhofer, Ursina Saluz e Moritz Vögeli. L'ovra en dus toms ed in tom da register cuntegna radund 10’000 chavazzins u artitgels. 6 onns han las auturas ed ils auturs lavurà vid questa ovra. Tenor plan vulevan ins edir in vocabulari etimologic. La finala è dentant sa resultada in'ovra che surpassa quest intent e cuntegna era exempels, co duvrar ils pleds, co els vegnan pronunziads en las diversas regiuns e tge istorgia che stat davos las diversas noziuns. Ils indexs en il terz tom èn fitg nizzaivels per duvrar questa ovra voluminusa. Resguardadas vegnan las variantas idiomaticas dal rumantsch ed il rumantsch grischun. Donn, ch'ins ha elegì sco emprim chavazzin il sursilvan empè da la scripziun en il linguatg da scrittira surregiunal che fiss stada per tuts la pli gista soluziun. Il nov manual dat ina zunt interessanta invista en la multifariadad dal rumantsch e documentescha bain la vischinanza tar il latin e tar ils linguatgs neolatins franzos e talian. En spezial resorta er, quant bain il rumantsch grischun fa la punt tranter ils singuls idioms.